Diari Oficial de la Generalitat Valenciana


Sumari del DOGV 7445, del 19-01-2015 (2015/297)

ACORD de 16 de gener de 2015, del Consell, pel qual s'aprova definitivament el programa de paisatge de l'avinguda de Miguel Hernández i la CN-332, del municipi de Sant Joan d'Alacant.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   7445

Data del DOGV
:   19-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/297


Data del document
:   16-01-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Sant Joan d'Alacant
    * pla d'urbanisme

ACORD de 16 de gener de 2015, del Consell, pel qual s'aprova definitivament el programa de paisatge de l'avinguda de Miguel Hernández i la CN-332, del municipi de Sant Joan d'Alacant. [2015/297]  
El Consell, en la reunió del dia 16 de gener de 2015, va adoptar l'acord següent:  
Vist l'expedient relatiu al programa de paisatge de l'avinguda de Miguel Hernández i la CN-332, del municipi de Sant Joan d'Alacant, i de conformitat amb els següents  
  
Antecedents  
  
Primer. Prèviament a la redacció del programa, l'Ajuntament de Sant Joan d'Alacant va implementar un procés de participació pública per a consolidar la visió de l'avinguda de Miguel Hernández des dels actors polítics locals, tècnics municipals, organitzacions, institucions i ciutadans en general. A este efecte, es van realitzar tallers de participació ciutadana els dies 23 i 24 de juliol de 2009.  
Després de la redacció, el programa es va sotmetre a informació pública pel període de 45 dies per mitjà de l'acord del Ple de l'ajuntament d'11 de maig de 2010, publicant-se anuncis en el Diari Oficial de la Comunitat Valenciana número 6268, de 17 de maig de 2010, i en el diari Información de 19 de maig de 2010. Després del pertinent període d'informació pública, en què no es van presentar al·legacions, es va aprovar el programa provisionalment per l'acord del Ple de l'ajuntament de 30 de juliol de 2010.  
Introduïdes determinades modificacions com a conseqüència dels requeriments formulats per diversos informes, el text refós es va aprovar provisionalment per l'acord del Ple de l'ajuntament de 26 de setembre de 2014.  
Segon. La documentació del programa consta de memòria descriptiva i justificativa, relació de projectes que desenrotllaran el programa, cronograma global i cost de les actuacions relacionat amb l'obtenció de les fonts de finançament, estudi economicofinancer que concreta els mitjans que es comprometran per a l'execució del programa, el tipus de gestió i la justificació de la innecessarietat de redactar l'estudi d'impacte ambiental, així com l'estudi de paisatge i el pla de participació pública.  
  
Tercer. El programa pretén abordar la transformació de l'antiga carretera N-332 en una avinguda urbana, ja que actualment constituïx una barrera física que dificulta la mobilitat entre les zones que separa. Per a això, s'inicia amb l'anàlisi de la problemàtica actual, que es concreta en la falta de permeabilitat transversal de la carretera, la presència de zones d'aparcament insuficients -i, en alguns casos, fora d'ordenació-, les retencions de trànsit, la degradació de l'entorn i el dèficit de zones verdes i parcs urbans als voltants.  
  
A partir d'esta anàlisi, es planteja una solució de disseny que amplia les zones de vianants, de passeig i oci en el marge residencial, i crea un vial de servici per a facilitar l'accés a les parcel·les en la zona terciària. També es preveuen aparcaments en xicotetes agrupacions, carrils bici i reserva d'espai per a infraestructures de transport públic.  
  
L'actuació es dividix en set trams, l'execució del quals s'adscriu, com a condició de connexió a executar en el corresponent programa d'actuació integrada, als sectors de sòl urbanitzable arreplegats en la revisió del Pla General, aprovada definitivament per Acord de la Comissió Territorial d'Urbanisme de 30 de setembre de 2013 (correcció d'errada de 12.12.2013). Cada un d'estos trams es concretarà en el corresponent projecte d'execució.  
El cronograma de les actuacions s'ha adequat a la seqüència lògica de desenrotllament territorial establida en el Pla General. El cost global de les actuacions és de 85.208.645,12 euros i, com s'ha indicat, es preveu que l'execució siga a càrrec dels desenrotllaments de sòl urbanitzable arreplegats en la revisió del Pla General, per la qual cosa no es preveu la necessitat d'uns altres fonts de finançament.  
Quart. Consten en l'expedient els pronunciaments següents d'altres administracions o organismes les competències o els béns demanials dels quals pogueren estar afectats per l'actuació:  
1. Conselleria de Medi Ambient, Aigua, Urbanisme i Habitatge, Direcció General de Territori i Paisatge, Servici de Paisatge, de 10 de novembre de 2010, de caràcter favorable quant al programa de paisatge proposat, i es realitza la consideració següent respecte als projectes:  
  
«Es considera que els set trams establits per a l'execució del programa es desenrotllaran en projectes independents, i s'adaptarà la secció tipus per a cada una d'estes zones. Hauran de resoldre's en estos projectes els punts d'unió entre cada tram».  
2. Conselleria d'Infraestructures i Transport, Oficina del Pla de Carreteres, de 12 de gener de 2011, de caràcter favorable.  
3. Ajuntament d'Alacant, de 8 de març de 2011, de caràcter favorable.  
4. Unitat de Carreteres a Alacant del Ministeri de Foment, de 12 de juliol de 2012, on s'indica: «ja que amb data 15 de febrer de 2011 es va firmar l'acta de cessió a l'Ajuntament de Sant Joan d'Alacant del tram de carretera N-332 comprés entre els PK 116,539 i el 117,890, per tant esta Unitat de Carreteres no té competència, des de la data mencionada, per a emetre cap informe respecte a qualsevol tipus d'actuacions o obres que es duguen a terme en el tram de carretera esmentat».  
  
Consta, a més, que des de la Conselleria de Medi Ambient, Aigua, Urbanisme i Habitatge es van demanar informes amb data 22 d'octubre de 2010 a l'Ajuntament del Campello i amb data 25 d'octubre de 2010 a l'Àrea d'Infraestructures de la Diputació Provincial d'Alacant, en els dos casos sense que fins a la data conste la seua emissió i havent transcorregut els terminis legalment establits per a això.  
Quint. En la sessió del dia 3 de desembre de 2014, la Comissió Territorial d'Urbanisme d'Alacant va acordar informar favorablement l'expedient, i es proposa a la consellera d'Infraestructures, Territori i Medi Ambient que eleve al Consell la proposada d'aprovació definitiva del programa.  
Amb data 30 de desembre de 2014, la consellera d'Infraestructures, Territori i Medi Ambient va emetre un informe favorable respecte del programa de paisatge.  
  
  
Consideracions jurídiques  
  
Primera. L'article 64 del Reglament de Paisatge de la Comunitat Valenciana, aprovat pel Decret 120/2006, d'11 d'agost, del Consell, determina que la tramitació dels programes de paisatge serà la mateixa que per als programes de sostenibilitat i qualitat de vida previstos en els articles 73 i següents de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, i el seu desplegament reglamentari.  
De conformitat amb el que establix l'article 76 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels programes serà la mateixa que l'establida per als plans parcials en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, s'hauran de tindre en compte les especialitats contingudes en l'article 78 del Reglament d'ordenació i gestió territorial i urbanística, aprovat pel Decret 67/2006, de 19 de maig, del Consell. La competència per a l'aprovació definitiva correspon al Consell, amb un informe previ del conseller competent en matèria de territori.  
  
Amb caràcter previ a l'emissió d'este informe, és pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva competència de la Generalitat, als tràmits dels quals remet l'anteriorment esmentat article 76 de la Llei d'Ordenació del Territori i Protecció del Paisatge per a la tramitació dels programes. A este efecte, és d'aplicació l'article 8 del Reglament dels òrgans territorials, d'avaluació ambiental i urbanístics de la Generalitat, aprovat pel Decret 135/2011, de 30 de setembre, del Consell.  
L'apartat 6 de l'article 78 del Reglament d'ordenació i gestió territorial i urbanística establix que l'acord del Consell d'aprovació del programa podrà delegar l'aprovació definitiva dels projectes que el desenrotllen en el conseller competent per raó de la matèria, i es fa constar expressament esta circumstància en l'acord.  
L'acord d'aprovació definitiva ha de publicar-se en el Diari Oficial de la Comunitat Valenciana, d'acord amb el que establixen els articles 87 del Reglament d'ordenació i gestió territorial i urbanística i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
  
Totes estes normes són d'aplicació d'acord amb el que establix la disposició transitòria primera de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana.  
Segona. La documentació es considera completa en funció de l'objecte del programa, als efectes del compliment de l'article 74 del Reglament d'ordenació i gestió territorial i urbanística, en relació amb l'article 75 de la Llei d'Ordenació del Territori i Protecció del Paisatge.  
  
Tercera. En la tramitació dels projectes que desenrotllen el programa, l'Ajuntament de Sant Joan d'Alacant haurà de tindre en consideració les observacions següents:  
1. De conformitat amb el que establix l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels projectes previstos en el programa serà la mateixa que l'establida per als plans parcials en la legislació d'aplicació.  
2. Es recomana l'atenció de les consideracions contingudes en l'informe del Servici de Paisatge, de la Conselleria de Medi Ambient, Aigua, Urbanisme i Habitatge, de 10 de novembre de 2010.  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions de general i pertinent aplicació, segons l'Acord de 3 de desembre de 2014, de la Comissió Territorial d'Urbanisme d'Alacant, i a proposta de la consellera d'Infraestructures, Territori i Medi Ambient, el Consell  
  
  
ACORDA  
  
Primer  
Aprovar definitivament el programa de paisatge de l'avinguda de Miguel Hernández i la CN-332, del municipi de Sant Joan d'Alacant.  
  
Segon  
Delegar en la consellera d'Infraestructures, Territori i Medi Ambient l'aprovació definitiva dels projectes que desenrotllen el programa.  
  
  
Contra el present acord, que posa fi a la via administrativa, es podrà interposar un recurs potestatiu de reposició davant del Consell, en el termini d'un mes comptador des de l'endemà de la notificació o publicació d'este acord en el Diari Oficial de la Comunitat Valenciana, conforme amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació del present acord en el Diari Oficial de la Comunitat Valenciana, de conformitat amb el que establixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que puga exercitar-se qualsevol altre recurs que es crega oportú.  
  
  
València, 16 de gener de 2015  
  
El conseller secretari,  
JOSÉ CÍSCAR BOLUFER